Անմեղության դարաշրջան (վեպ)

Անմեղության դարաշրջան (), ամերիկացի վիպասանուհի Էդիթ Ուորթոնի ստեղծագործությունների շարքում լավագույնը համարվող վեպը, որ առաջին անգամ հրատարակվել է 1920 թվականին և որի համար նա հաջորդ տարում արժանացել է Պուլիտցերյան մրցանակի՝ դառնալով գրական այդ հեղինակավոր մրցանակին արժանացած առաջին կինը։ 
Վեպը նախ լույս է տեսել բրոշյուրի տեսքով՝ որպես Pictorial Review ամսագրի գրական հավելված (1920 թվականի հուլիս-հոկտեմբեր ամիսներին), այնուհետև այդ նույն տարում ունեցել է գրքային հրատարակություններ՝ գրեթե միաժամանակ լույս ընծայվելով Նյու Յորքում և Լոնդոնում։ Երկը ջերմորեն են ընդունել թե՛ ընթերցողները և թե՛ գրաքննադատները։ Times Book Review-ի գրական մեկնաբանը գրել է, որ «վեպում փայլուն կերպով արտացոլված է 45 տարի առաջվա Նյու Յորքի համայնապատկերը։ Այն ամենապահանջված գիրքն է հանրային գրադարաններում և ամենալավ վաճառվողը՝ գրախանութներում»։

Ուորթոնն իր այս երկը գրել է Ֆրանսիայում բնակվելու տարիներին։ Վեպում նա մեծ արվեստով, վառ գույներով ու տպավորիչ կերպով պատկերել է նյույորքյան հասարակության բարձր խավի կյանքը տասնիններորդ դարի 70-ական թվականներին։ Գլխավոր հերոսը Նյուլենդ Արչերն է, ով բարեկիրթ օրիորդ Մեյ Ուելենդի հետ իր հարսանիքի նախօրեին սիրահարվում է վերջինիս զարմուհուն՝ կոմսուհի Էլեն Օլենսկայային, ում դժվարին ու տխուր ճակատագիրը շատ բաներով հիշեցնում է երկի հեղինակի՝ Ուորթոնի ճակատագիրը։

Էկրանավորումներ և թատերական բեմականացումներ 
Վեպի լույսընծայումից ընդամենը չորս տարի անց «Ուորներ բրազերս» (Warner Brothers) հանրահայտ կինոընկերությունը նրա հիման վրա ֆիլմ է նկարահանել (ռեժիսոր՝ Ուեսլի Ռագլես, գլխավոր դերերում՝ Բևերլի Բեյն և Էլիոթ Դեքստեր)։

1928 թվականին Մարգրեթ Այեր Բեռնեսը վեպը վերափոխել է թատերգության և բենականացրել Բրոդվեյի թատրոններից մեկում։ 1934 թվականին, արդեն այդ թատերգության ու բեմականացման հիման վրա, ստեղծվել է ևս մեկ ֆիլմ, որտեղ գլխավոր դերերի կատարմամբ հանդես են եկել Այրին Դյունը և Ջոն Բոլեսը։ 
 
1993 թվականին էլ վեպին անդրադարձել է անվանի կինոռեժիսոր Մարտին Սկորսեզեն, ով նկարահանել է ֆիլմի իր տարբերակը. Այս կինոնկարում գլխավոր դերերը կատարում են ճանաչված դերասաններ Միշել Պֆայֆերը, Դանիել Դեյ-Լյուիսը, Վայնոնա Ռայդերը, Ռիչարդ Գրանտը, Միրիամ Մարգուլիսը։ Ընդ որում՝ Վայնոնա Ռայդերը Մեյ Ուելենդ Արչերի կերպարի տպավորիչ մամնավորման համար արժանացել է Ոսկե գլոբուս մրցանակի, իսկ ֆիլմն էլ Օսկար կինոմրցանակի է արժանացել տարազների ու ձևավորման համար։

Ծանոթագրություններ

Արտաքին հղումներ 
 
 
 The Age of Innocence, 1920 first edition, scanned book via Internet Archive
 Original 1920 D. Appleton edition of The Age of Innocence at Google Books
 Photos of the first edition of The Age of Innocence
 The Age of Innocence free ebook in PDF, PDB and LIT formats
 The Age of Innocence  at Literapedia

Պուլիտցերյան մրցանակակիրներ
Էկրանավորված ամերիկյան վեպեր
Հեռուստաշոուների հիմք ծառայած վեպեր